b"\n_START_ARTICLE_\nIgor Vidmar\n_START_SECTION_\n\xc5\xbdivljenjepis\n_START_PARAGRAPH_\nVidmar je rojen v Ljubljani, toda odra\xc5\xa1\xc4\x8dal je v Novi Gorici, kjer je obiskoval tudi gimnazijo. Leta 1969 se je vrnil v Ljubljano, kjer je \xc5\xa1tudiral na Fakulteti za sociologijo, politi\xc4\x8dne vede in novinarstvo Univerze v Ljubljani. Leta 1970 ga je povabil urednik Radia \xc5\xa0tudent Luka \xc5\xa0koberne  in po dveh mesecih je postal novi urednik aktualnopoliti\xc4\x8dne redakcije. Maja istega leta je prebral protestni govor na demonstracijah proti ameri\xc5\xa1ki zasedbi Kambod\xc5\xbee, aprila 1971 pa je za radio poro\xc4\x8dal s \xc5\xa1tudentskih demonstracij na A\xc5\xa1ker\xc4\x8devi ulici. Leta 1974 je sodeloval na zadnji novolevi\xc4\x8darski poletni \xc5\xa1oli na Kor\xc4\x8duli, ki jo je Stane Dolanc \xc5\xbeelel prepovedati, kot delegat \xc5\xa1tudentske organizacije je nasprotoval tudi njeni pripojitvi k Zvezi socialisti\xc4\x8dne mladine Slovenije. Posledi\xc4\x8dno je bil vse bolj na o\xc4\x8deh oblasti in ga tudi izklju\xc4\x8dijo iz Komunisti\xc4\x8dne partije Slovenije (ZKS). _NEWLINE_Leta 1975 se je pojavila skupina Buldo\xc5\xbeer, ob kateri je Vidmar zaslutil dru\xc5\xbebeni potencial glasbe. Za\xc4\x8del je pisati glasbene in filmske kritike, pisal je tudi o imperializmu in protiimperializmu v stripih. Obiskoval je striparski festival v Lucci in uredil strip Magna Purga Kostje Gatnika. Leta 1977 se je udele\xc5\xbeil prvega koncerta Pankrtov na Gimnaziji Moste, ob katerem je spoznal punk. Na radiu \xc5\xa0tudent je za\xc4\x8del voditi odmevno oddajo Bodi tukaj zdaj. Novembra 1978 je organiziral svoj prvi ve\xc4\x8dji koncert na predve\xc4\x8der proslave dneva republike v menzi \xc5\xa1tudentskega naselja, nastopijo skupine Pankrti, Paraf in Prljavo kazali\xc5\xa1te. Janurja 1979 je Dimitrij Rupel ob izdaji prve mali plo\xc5\xa1\xc4\x8de Pankrtov Lublana je bulana svojo rubriko v Teleksu preimenoval v \xc2\xbbTo morate presli\xc5\xa1ati\xc2\xab, Vidmar, ki je plo\xc5\xa1\xc4\x8do produciral, pa je napisal oster odgovor in ga preimenoval v \xc2\xbbDimitrija Trupla\xc2\xab. 4. novembra 1979 je na Radiu \xc5\xa0tudent uvedel odmevno Rock fronto, katere zasnova je bila zdru\xc5\xbeitev glasbe in politike oz. dru\xc5\xbebene kritike. 8. februarja slede\xc4\x8dega leta je iz\xc5\xa1la prva velika plo\xc5\xa1\xc4\x8da Pankrtov Dolgcajt, ki jo je Vidmar prav tako produciral. Leta 1981 je organiziral prvi ve\xc4\x8dji koncert tuje skupine Siouxsie and the Banshees ter prvo prireditev Novi rock, ki se je kasneje uveljavil kot osrednji rock dogodek na Slovenskem (do leta 2000); ob (dvodnevnem) koncertu so potekale tudi okrogle mize o kulturnih in politi\xc4\x8dnih temah. _NEWLINE_Jeseni leta 1981 izbruhne nazi punk afera, ob kateri je primoran v Rock fronti braniti svojo zvrst glasbe pred obto\xc5\xbebami partijskih odredov. Z Gorazdom Suhadolnikom in Petrom Mlakarjem so kot novinarji raziskovali povojne poboje, posneli intervju z Andrejem Bohincem, \xc5\xbertvijo dachavskih procesov, in reporta\xc5\xbeo z domobranskega grobi\xc5\xa1\xc4\x8da na Crngrobu. Leta 1982 je organiziral koncert Solidarnosti skupaj z Uro\xc5\xa1em Mahkovcem, Igorjem Bav\xc4\x8darjem, Sre\xc4\x8dom Kirnom in Viko Poto\xc4\x8dnik. Na drugi izvedbi Novega rocka so nastopili  tudi Laibach, ki jim je s svojimi mednarodnimi zvezami kasneje pomagal k mednarodni uveljavitvi. Na Bor\xc5\xa1tnikovo sre\xc4\x8danje je pri\xc5\xa1el z napisom Nazi Punks Fuck Off, ki je sicer ime singla skupine Dead Kennedys, vseeno ga ovadijo in leta 1983 je obsojen na 30-dnevno zaporno kazen. Leta 1984 pa \xc5\xa1e na dvajsetdnevno zaporno kazen, ko je na Radiu \xc5\xa0tudent (13. maja, na dan varnostnih organov) izvedel \xc2\xbbsamoza\xc5\xa1\xc4\x8ditni test\xc2\xab\xc2\xa0s predvajanjem pesmi\xc2\xa0\xc2\xbbDas Lied Der Deutschen\xc2\xa0\xc2\xab\xc2\xa0v izvedbi Nico. Leta 1985 je izdal premierno doma\xc4\x8do plo\xc5\xa1\xc4\x8do skupine Laibach kot urednik glasbene sekcije \xc5\xa0KUC-a. (\xc5\xa0KUC-Ro.p.o.t). Okoli tistega \xc4\x8dasa soproducira, miksa ali sodeluje z vokalom na LP plo\xc5\xa1\xc4\x8dah Parafov Lepo je..., kompilaciji Novi punk Val, 84-48, Scraping Foetus, Benjamin Zepheniah in Pixies. V Ljubljani organizira koncerte svetovno znanih rock skupin in glasbenikov: 23 Skidoo, Amebix, Angelic Upstarts, Anti-Nowhere League, Christian Death, DOA, Dinosaur Jr., Discharge, Dubliners, Einst\xc3\xbcrzende Neubauten, The Fall, GBH, Henry Rollins, Iggy Pop, Jane's Addiction, The Jesus & Mary Chain, Killing Joke, The Mission, Nick Cave, Pere Ubu, Pixies, Ramones, Siouxsie and the Banshees, The Sisters of Mercy, Sonic Youth, UK Subs, Youth Brigade in Swans. Pankrti odigrajo svoj poslovilni koncert v Ljubljani na Vidmarjev rojstvi dan leta 1987. Zaigral je za prilo\xc5\xbenosti nogometni klub M PUNK United Team skupaj z Gregorjem Tomcem, Janezom Jan\xc5\xa1o in Petrom Lov\xc5\xa1inom. Leta 1988 je ob izbruhu afere JBTZ postal \xc4\x8dlan kolegija Odbora za varstvo \xc4\x8dlovekovih pravic in zanj junija organiziral veliko zborovanje na Kongresnem trgu, ki se ga je udele\xc5\xbeilo ve\xc4\x8d deset tiso\xc4\x8d ljudi, zborovanje je organiziral tudi novembra 1988 in maja 1989. Na volitvah leta 1990 je sodeloval na listi ZSMS-LS, toda nikoli se ni v\xc4\x8dlanil v stranko, nekaj let kasneje pa na listi Demokratske stranke. Odtlej se ni ve\xc4\x8d aktivno politi\xc4\x8dno udejstvoval. Od za\xc4\x8detkov (1989) sodeluje v oddaji TVS Studio city, ve\xc4\x8dinoma kot aktualnopoliti\xc4\x8dni komentator. Bil je tudi dolgoletni urednik in voditelj oddaje Drugi val na Valu 202 Radia Slovenija (od 1980 do pomladi 2018, ko je bila oddaja zaradi var\xc4\x8devanja ukinjena, sprva izmeni\xc4\x8dno z Marjanom Ogrincem, nato pa od leta 1988 sam in s sodelavci v nedeljskem ve\xc4\x8dernem terminu, ko je moral zaradi tega prenehati s svojo legendarno, prav tako nedeljsko ve\xc4\x8derno oddajo Rock fronta na Radiu \xc5\xa0tudent)."